
**Štatút Mládežníckeho parlamentu Mestskej časti Košice – Sídlisko KVP**



**Štatút Mládežníckeho parlamentu Mestskej časti Košice – Sídlisko KVP**

**Článok I.**

**Základné ustanovenie**

1. Mládežnícky parlament Mestskej časti Košice – Sídlisko KVP (ďalej len „MP“) je apolitický, poradný a iniciatívny orgán Miestneho zastupiteľstva Mestskej časti Košice – Sídlisko KVP.
2. Tento štatút vymedzuje zásady, postavenie, pôsobnosť, ciele a úlohy MP.

**Článok II.**

**Ciele**

1. Hlavným cieľom MP je zastupovanie mládeže, posilnenie postavenia mládeže, zlepšovanie prístupu mladých k rozhodovacím procesom a participácia mladých na živote spoločnosti.
2. MP má záujem orientovať sa na skutočné potreby mládeže a rovnoprávne postavenie mládeže v spoločnosti na báze partnerstva.

**Článok III.**

**Poslanie a predmet činnosti**

1. MP zastupuje záujmy mladých ľudí na území Mestskej časti Košice – Sídlisko KVP (ďalej len „MČ“).
2. MP najmä:
3. spracúva a podáva iniciatívne návrhy a stanoviská vo veciach týkajúcich sa mládeže na území MČ,
4. podieľa sa na rozvoji práce s mládežou, rozvoji mládežníckych iniciatív a na riešení problémov mladých ľudí žijúcich a študujúcich na území,
5. zapája sa do rozvoja mimoškolskej výchovy a vzdelávania,
6. spolupracuje pri realizácii strategických cieľov a zúčastňuje sa aktivít zameraných na rozvoji mládeže na území MČ,
7. iniciuje kampane na vytváranie spolupráce medzi deťmi, mládežou a verejnosťou a podporuje projekty pre neorganizovanú mládež,
8. spolupracuje s MČ,
9. svoju činnosť komunikuje miestnemu zastupiteľstvu a starostovi MČ,
10. predkladá 2-krát ročne plán činnosti MP miestnemu zastupiteľstvu,
11. schvaľuje správy o činnosti MP.
12. MP prijíma, mení alebo zrušuje rokovací poriadok a iné organizačné a vnútorné predpisy MP.
13. MP v prípade potreby zriaďuje a zrušuje pracovné skupiny zamerané na riešenie problému v určitej oblasti a určuje náplň ich práce. Členom pracovnej skupiny môžu byť aj nečlenovia MP, ktorí môžu a vedia byť nápomocní pri riešení otázok určitej oblasti.
14. MP môže mať svojho zástupcu, alebo zástupcov v príslušných komisiách zriadených pri Miestnom zastupiteľstve Mestskej časti Košice – Sídlisko KVP.
15. MP môže spolupracovať s mládežníckymi parlamentmi iných mestských častí, miest, alebo obcí.

**Článok IV.**

**Predseda, podpredseda a tajomník MP**

1. Predseda
2. reprezentuje a zastupuje MP navonok,
3. zvoláva a vedie zasadnutia MP,
4. podpisuje všetky dokumenty schválené MP,
5. dohliada na plnenie uznesení MP,
6. je volený nadpolovičnou väčšinou všetkých členov MP.
7. Podpredseda zastupuje predsedu MP v prípade jeho neprítomnosti. Je volený nadpolovičnou väčšinou všetkých členov MP.
8. Tajomník
9. vedie písomnú agendu MP a zabezpečuje jej archiváciu,
10. pripravuje dokumentáciu súvisiacu so zasadnutiami MP,
11. vyhotovuje zápisnice zo zasadnutí MP.
12. je volený nadpolovičnou väčšinou všetkých členov MP.

**Článok V.**

**Členstvo v Mládežníckom parlamente**

1. Členstvo v MP je dobrovoľné a je možné sa ho kedykoľvek vzdať.
2. Členom MP sa môže stať mladý človek vo veku od 12 rokov do 30 rokov, ktorý má trvalý pobyt alebo študuje na území MČ.
3. MP má najviac 13 členov, ktorých funkčné obdobie trvá jeden školský rok od 1. septembra do 31. augusta.
4. Spôsob delegovania členov do MP je obsiahnutý v Rokovacom poriadku MP.
5. Členovia MP sú zástupcovia žiakov základných škôl, študentov stredných škôl, organizácie pracujúce a združujúce mladých ľudí pôsobiacich na území MČ a pod.
6. Člen MP má právo
7. zúčastňovať sa zasadnutí MP a prijímať uznesenia,
8. voliť a byť volený za predsedu, podpredsedu a tajomníka MP,
9. navrhovať kandidátov na funkciu predsedu MP,
10. navrhovať kandidátov na funkciu podpredsedu MP,
11. byť informovaný o všetkých skutočnostiach, ktoré sú predmetom rokovania MP a slobodne sa k nim vyjadrovať,
12. predkladať na rokovanie MP vlastné námety, prípadne materiály.
13. Člen MP sa zaväzuje:
14. dôstojne reprezentovať a hájiť záujmy MP, MČ a mládeže všeobecne,
15. zúčastňovať sa práce a zasadnutí MP,
16. dodržiavať štatút a vnútorné predpisy MP,
17. vykonávať zverené úlohy.
18. Členstvo v MP zaniká:
19. vzdaním sa členstva ústnym vyhlásením na zasadnutí MP alebo doručeným písomným oznámením predsedovi MP, pričom vzdanie sa členstva nemožno zobrať späť,
20. uplynutím funkčného obdobia,
21. právoplatným odsúdením za úmyselný trestný čin alebo právoplatným odsúdením za trestný čin, ak výkon trestu odňatia slobody nebol podmienečne odložený,
22. rozhodnutím (formou uznesenia) MP o ukončení členstva v dôsledku neplnenia si povinností vyplývajúcich z tohto štatútu,
23. rozhodnutím (formou uznesenia) MP pre inú skutočnosť, ako ustanovuje tento štatút, považovanú za nevhodnú pri činnosti MP na návrh 2/3 členov MP,
24. smrťou alebo vyhlásením za mŕtveho.

**Článok VI.**

**Spoločné ustanovenia**

1. MP zasadá podľa potreby, spravidla pred zasadnutím Miestneho zastupiteľstva Mestskej časti Košice – Sídlisko KVP v priestoroch Miestneho úradu MČ.
2. MP rozhoduje uznesením. MP je schopný uznášať sa, ak je prítomná nadpolovičná väčšina všetkých členov oprávnených hlasovať. Uznesenie je platné, ak bolo prijaté nadpolovičnou väčšinou prítomných členov, pokiaľ nie je uvedené inak.
3. Z každého zasadnutia MP sa vyhotovuje zápisnica, ku ktorej sa prikladá prezenčná listina účastníkov zasadnutia.
4. Náklady na činnosť MP sa uhrádzajú po schválení zastupiteľstvom MČ z rozpočtu MČ.
5. MP môže mať svojho koordinátora, ktorého na túto činnosť poveruje starosta MČ.

**Článok VII.**

**Záverečné ustanovenia**

1. Štatút MP bol schválený na zasadnutí Miestneho zastupiteľstva Mestskej časti Košice – Sídlisko KVP dňa 30.09.2021, uznesením číslo ..........
2. Štatút MP nadobúda účinnosť dňom 1. októbra 2021.
3. Každú zmenu a doplnenie štatútu schvaľuje Miestne zastupiteľstvo Mestskej časti Košice – Sídlisko KVP.

Mgr. Ladislav Lörinc

starosta mestskej časti